

**سەرۆکایەتی زانکۆی ڕاپەڕین**

**فەرمانگەی یاریدەدەرێتی کارگێڕی و دارایی**

**بەڕێوەبەرایەتی دارايي**

**ڕێبەری دەرماڵەکان**

**مامۆستا و فەرمانبەری بەڕێز**

ئەم ڕێبەرەى بەردەستت, تایبەتە بە جۆر و شێواز و ڕێکارە کارگێڕیەکانى وەرگرتنى دەرماڵەکان, کە بە مەبەستی ئاشنابوون و بەرچاوڕوونی مامۆستایان و فەرمانبەران ئامادەکراوە،

دەرماڵە و جۆرەکانی

یەکەم :دەرماڵەجێگیرەکان

1-دەرماڵەى خێزاندارى و منداڵ

2- دەرماڵەى بڕوانامە

دووەم : دەرماڵە ناجێگیرەکان

1- دەرماڵەى جوگرافى

2- دەرماڵەى مەترسى

3- دەرماڵەى ئەندازیارى

4- دەرماڵەى پایە

5- دەرماڵەى هاندان

6- دەرماڵەى نازناوى زانستى

7- دەرماڵەى خۆتەرخانکردنى زانکۆی

**بەشێوەیەکی گشتی دەرماڵەکان دەکرێن بە دوو جۆر:**

* دەرماڵە جێگیرەکان: ئەو دەرماڵانە دەگرێتەوە کە لە هەموو مۆڵەتێک خەرج دەکرێت جگە لە مۆڵەتی بێ موچە، ئەم دەرماڵانەش بریتین لە دەرماڵەکانی (بڕوانامە، خێزانداری، منداڵ).
* دەرماڵە ناجێگیرەکان: ئەم دەرماڵانە دەگرێتەوە کەوا لە مۆڵەتەکان دەبڕدرێن، ئەوانیش دەکرێن بە دوو بەشەوە:

**زانیارى گشتى:**

* ئەم دەرماڵانە تاوەکو مۆڵەتی (30) ڕۆژ نابڕدرێن، ئەوانیش دەرماڵەکانی (خۆتەرخانکردن، ئەندازیاری، پایە، مەترسی، نازناوی زانستی)
* ئەم دەرماڵانە لە هەموو مۆڵەتێک دەبڕدرێن ئەوانیش دەرماڵەکانی (جوگرافیا، هاندان).

**دەرماڵە جێگیرەکان**

**یەکەم: دەرماڵەی بڕوانامە:**

**1- مەرجەکانى خەرجکردنى دەرماڵەى بڕوانامە:**

* ئەم دەرماڵەیە بەپێی بڕوانامە بۆ فەرمانبەر و مامۆستا خەرج دەکرێت کە ڕێژەکەی بەپێی بڕوانامەکەی دەگۆڕێت.
* ئەو مامۆستا و فەرمانبەرانەی کەوا لەماوەی فەرمانبەرێتی بڕوانامەی بەرزتر بەدەست دەهێنن پێویستە فەرمانی زانکۆیی گۆڕینی بڕوانامەیان بۆ بکرێت کە لەبەڕێوەبەرایەتی خۆیەتی دەکرێت.
* ئەو مامۆستا و فەرمانبەرانەی لە دەرەوەی هەرێم بڕوانامە بەدەست دەهێنن پێویستە بڕیاری یەکسانکردنی بڕوانامەیان بۆ بکرێت لە وەزارەتی خوێندنی باڵا و توێژینەوەی زانستی.

**2- شێواز و چۆنیەتى خەرجکردنى دەرماڵەى بڕوانامە:**

* دەرماڵەی بڕوانامە لەکاتی دەست بەکار بونی فەرمانبەر یان مامۆستای تازە دامەزراو یان تنسیب و گواستنەوەی ڕاژە ڕاستەوخۆ لە ب.دارایی خەرج دەکرێت بەبێ گەڕانەوە بۆ لیژنەی دەرماڵە .
* دەرماڵەی بڕوانامە بۆ ئەوفەرمانبەرو مامۆستایانەی لەمۆڵەت دەگەڕێنەوە ڕاستەوخۆ لەب.دارایی خەرج دەکرێت بەبێ گەڕانەوە بۆ لیژنەی دەرماڵە لە ڕۆژی دەست بەکاربون.
* لەکاتی گۆڕینی بڕوانامە لەسەر بنەمای داواکاری فەرمانبەر یان مامۆستا بەڕێوەبەرایەتی خۆیەتی فەرمانی گۆڕینی بڕوانامە دەردەکات ،پاڵپشت بەم فەرمانە ب.دارایی دەرماڵەی بڕوانامە دوای گۆڕین بۆ فەرمانبەر یان مامۆستا خەرج دەکات بە بێ گەڕانەوە بۆ لیژنەی دەرماڵە.

**3- پێداویستیەکانى خەرجکردنى دەرماڵەى بڕوانامە:**

**3-1- ڕێژەی دەرماڵەى بەپێی بروانامە:**

**ئەم دەرماڵەیە بەپێی بڕوانامە بۆ فەرمانبەر و مامۆستا دەبەسترێت، کە ڕێژەکەی بەپێی بڕوانامەکەی دەگۆڕێت، بەم شێوازەی خوارەوە:**

* بڕوانامه‌ی سێی ناوه‌ندی به‌ره‌و خوار ده‌رماڵه‌ی پیشه‌یی پێ ده‌وترێت ڕێژه‌كه‌ی بریتییه‌ له‌ (15%)ی موچه‌ی بنه‌ڕه‌تی.
* بڕوانامه‌ی شه‌شی ئاماده‌یی ڕێژه‌ی (25%)ی موچه‌ی بنه‌ڕه‌تی خه‌رج ده‌كرێت.
* بڕوانامه‌ی دبلۆم ڕێژه‌ی (35%) ی موچه‌ی بنه‌ڕه‌تی خه‌رج ده‌كرێت.
* بڕوانامه‌ی به‌كالۆریۆس ڕێژه‌ی (45%) ی موچه‌ی بنه‌ڕه‌تی خه‌رج ده‌كرێت.
* بڕوانامەی دبلۆمی باڵا ڕێژەی (55%)ی موچەی بنەڕەتی خەرج دەکرێت.
* بڕوانامه‌ی ماسته‌ر ڕێژه‌ی (75%) ی موچه‌ی بنه‌ڕه‌تی خه‌رج ده‌كرێت.
* بڕوانامه‌ی دكتۆرا ڕێژه‌ی (100%) ی موچه‌ی بنه‌ڕه‌تی خه‌رج ده‌كرێت.
  1. **بەرواری شایستە بوون**

بەرواری شایستە بوون بۆ فەرمانبەر و مامۆستا بەم شێوازەی خوارەوە دیاری دەکرێت.:

* بۆ ئه‌و فه‌رمانبه‌ر و مامۆستایانه‌ی كه‌وا تازه‌ داده‌مه‌زرێن ئه‌وا له‌ڕۆژی ده‌ست به‌كاربوونیان وه‌ك فه‌رمانبه‌ر یان مامۆستا شایسته‌ی ئه‌م ده‌رماڵه‌یه‌ ده‌بن.
* ئه‌و فه‌رمانبه‌ر و مامۆستایانه‌ی كه‌وا له‌ماوه‌ی فه‌رمانبه‌رێتی بڕوانامه‌ به‌ده‌ست دەهێنن بەرواری شایستە بوونیان بەم شێوازەی خوارەوە دیاری دەکرێت بەپێی ڕێنمایی دارایی ژمارە (13)ی ساڵی (2014) بەم شێوازەی خوارەوە خەرج دەکرێت:

1. بۆ ئه‌و فه‌رمانبه‌رانه‌ی كه‌وا له‌ناوخۆی وڵات بڕوانامه‌ به‌ده‌ست ده‌هێنن ئه‌وا له‌ڕۆژی داواكاری به‌ فه‌رمی شایسته‌ی ده‌رماڵه‌ی بڕوانامه‌ تازه‌كه‌یان ده‌بن.
2. ئه‌و فه‌رمانبه‌ر و مامۆستایانه‌ی كه‌وا له‌ ده‌ره‌وه‌ی وڵات بڕوانامه‌ به‌ده‌ست ده‌هێنن ئه‌وا دوای ده‌ست به‌كاربوونه‌وه‌یان لەسەر بنەمای داواکارى فەرمانبەر به‌م شێوازه‌ بۆیان خه‌رج ده‌كرێت:

* ئه‌گه‌ر ڕۆژی پێدانی بڕوانامه‌كه‌یان كه‌وته‌ پێش ڕۆژی ده‌ست به‌كاربوونه‌وه‌یان له‌ مۆڵه‌تی خوێندن ئه‌وا له‌ڕۆژی ده‌ست به‌كاربوونه‌وه‌یان شایسته‌ی ده‌رماڵه‌ی بڕوانامه‌ تازه‌كه‌یان ده‌بن.
* ئه‌گه‌ر فه‌رمانی پێدانی بڕوانامه‌كه‌یان كه‌وته‌ دوای ڕۆژی ده‌ست به‌كاربوونه‌وه‌یان ئه‌وا له‌ڕۆژی پێدانی بڕوانامه‌كه‌ شایسته‌ی ده‌رماڵه‌ی بڕوانامه‌ تازه‌ ده‌بن.

**3-3 - پێداویستیەکان**

**بۆ ئه‌و به‌ڕێزانه‌ی له‌ناوخۆی وڵات بڕوانامه‌ به‌ده‌ست ده‌هێنن:**

1. فه‌رمانی پێدانی بڕوانامه‌ له‌و زانكۆیه‌ ده‌رده‌چێت كه‌ بڕوانامه‌كه‌ی لێ به‌ده‌ست هێناوه‌.
2. فه‌رمانی زانكۆیی گۆڕینی بڕوانامه‌ و ناونیشان.

**ئه‌و به‌ڕێزانه‌ی كه‌ له‌ده‌ره‌وه‌ی وڵات بڕوانامه‌ به‌ده‌ست ده‌هێنن:**

* كۆپیه‌ك له‌ بڕوانامه‌كه‌ی (مه‌رجه‌ به‌رواری له‌سه‌ر بێت).
* بڕیاری یه‌كسانكردنی بڕوانامه‌ له‌وه‌زاره‌تی خوێندنی باڵا و توێژینه‌وه‌ی زانستی ده‌رده‌چێت.
* فه‌رمانی زانكۆیی ده‌ست به‌كاربوونه‌وه‌ له‌ مۆڵه‌تی خوێندن.
* فه‌رمانی زانكۆیی گۆڕینی بڕوانامه‌ و ناونیشان.

**دووەم: دەرماڵەی خێزانداری و منداڵ**

1. **مەرجەکانى خەرجکردنى دەرماڵەى خێزانداری و منداڵ:**

* دەرماڵەی خێزانداری لەکاتی هەبوونی گرێبەندی هاوسەرگیری خەرج دەکرێت، وە تەنها بۆ یەک خێزانیش خەرج دەکرێت ـ واتە: ئەگەر کەسێک لە خێزان زیاتری هەبوو ئەوا تەنها بۆ یەک دانە خەرج دەکرێت ـ .
* دەرماڵەی منداڵ لەکاتی لەدایک بوونی منداڵ خەرج دەکرێت، تا چوار منداڵ دەرماڵەی منداڵ خەرج دەکرێت ـ واتە ئەگەر کەسێک زیاتر لە چوار منداڵی هەبێت ئەوا تەنها بۆ چوار منداڵ خەرج دەکرێت ـ.

1. **شێواز و چۆنیەتى خەرجکردنى دەرماڵەى خێزانداری و منداڵ:**

* دەرماڵەی خێزانداری و منداڵ بۆفەرمانبەران و مامۆستایان لەکاتی دامەزراندن ڕاستەوخۆ لە بەڕێوەبەرایەتی دارایی خەرج دەکرێت لەسەر بنەمای داواکاری و پڕکردنەوەی فۆرمی (نوێ کردنەوەی دەرماڵەی خێزانداری و منداڵ) (محاسبە ٦٣).
* پاڵپشت فەرمانی وەزارەتی دارایی ژمارە (**/14/22595) لەبەرواری(9/10/2013**) پێویستە ساڵانە ئەم دەرماڵیە نوێ بکرێتەوە لە لایەن خودی فەرمانبەر یان مامۆستا پاڵپشت بە پڕکردنەوەی فۆڕمی نوێکردنەوەی دەرماڵەی خێزانداری و منداڵ (محاسبە٦٣)لە کۆتایی ساڵی دارایی تاکو ئامادە کردنی موچەی مانگی (١) کانونی دووەم ساڵی دارایی نوێ .
* لەکاتى گواستنەوەى راژە و تەنسیب پاڵپشتى بەڵگەنامەى دوا موچە خەرج دەکرێت راستەوخۆ لە بەرێوەبەرایەتى دارایی .

**3- پێداویستیەکانى خەرجکردنى دەرماڵەى خێزانداری و منداڵ:**

دەرماڵەی خێزانداری: ئەم دەرماڵەیە بۆ ئەو فەرمانبەر و مامۆستایانە خەرج دەکرێت کەوا چوونتە پڕۆسەی هاوسەرگیری، دەرماڵەیەکی جێگیری بڕەکەی (50.000) پەنجا هەزار دینارە مانگانە.

پێداویستیه‌كانی ئه‌م ده‌رماڵه‌یه‌ بریتین له‌ (گرێبه‌ندی هاوسه‌رگیری، پێناسی باری شارستانی یان كارتی نیشتیمانی (هه‌ردوو لا)، بۆ ئه‌وانه‌ی هاوسه‌ره‌كه‌یان فه‌رمانبه‌ره‌ هێنانی پشتگیرییه‌ك له‌و شوێنه‌ی كه‌ فه‌رمانبه‌ره‌ كه‌ ئه‌م ده‌رماڵه‌ی بۆ خه‌رج ناكرێت، پڕكردنه‌وه‌ی فۆڕمی (قیام زوجی).

دەرماڵە منداڵ: بڕەکەی بریتییە لە (10.000) دە هەزار دینار مانگانە، تاوەکو چوار منداڵ دەبەسترێت، وەهەروەها تاوەکو تەمەنی (18) ساڵی دەرماڵەی منداڵ دەبەسترێت، ئەگەر لەو تەمەنە تێپەڕی و خوێندکار بوو، پێویستە بە پشتگیرییەک بیسەلمێنێت کە خوێندکارە بۆ ئەوەی ئەم دەرماڵەیە خەرج بکرێت، وەهەروەها ئەم دەرماڵەیەش جێگیرە.

پێداویستیه‌كانی ئه‌م ده‌رماڵه‌یه‌ بریتیه‌ له‌ (پێناسی باری شارستانی منداڵ، یان به‌ڵگه‌نامه‌ی له‌دایك بوون)، پڕكردنه‌وه‌ی فۆڕمی (قیام زوجی).

**3-1 - بەرواری شایستە بوون:**

دەرماڵەی خێزانداری و منداڵ لەسەرەتای مانگی دوای داواکاری فەرمانبەر شایستەی ئەم دەرماڵەیە دەبن.

**3-2 - چەند تێبینییەک**

1. ئه‌گه‌ر هاتوو ژن و مێرده‌كه‌ هه‌ردووكیان فه‌رمانبه‌ر بوون ئه‌وا ته‌نها بۆ یه‌كێكیان خه‌رج ده‌كرێت.
2. ئه‌گه‌ر هاتوو فه‌رمانبه‌ر له‌ یه‌ك هاوسه‌ر زیاتری هه‌بوو ئه‌وا ته‌نها بۆ یه‌ك هاوسه‌ر خه‌رج ده‌كرێت.
3. ده‌رماڵه‌ی منداڵ تاوه‌كو چوار منداڵ خه‌رج ده‌كرێت، ئه‌گه‌ر له‌ چوار منداڵ زیاتر بوو ئه‌وا خه‌رج ناكرێت.
4. ئەگەر هاتوو ئافرەتێک پیاوەکەی وەفاتی کردبوو، وە موچەی خانەنشینی نەبوو ئەوا ئەو دەرماڵەیەی بۆ خەرج دەکرێت.
5. هه‌ركه‌سێك زانیاری هه‌ڵه‌ بدات له‌ هه‌ر یه‌كێك له‌م دوو ده‌رماڵه‌یه‌ ئه‌وا بۆ یه‌ك ساڵی دارایی بێ به‌ش ده‌بێت له‌م ده‌رماڵانه‌.

**دووەم دەرماڵە ناجێگیرەکان**

**یەکەم: دەرماڵەی جوگرافی:**

**1- مەرجەکانى خەرجکردنى دەرماڵەى جوگرافی:**

* ئه‌م ده‌رماڵه‌یە ته‌نها فه‌رمانبه‌ران ده‌گرێته‌وه‌، مامۆستایانی زانكۆ ناگرێته‌وه‌.
* ئه‌م ده‌رماڵه‌یە به‌پێی شوێنی جوگرافی فه‌رمانگه‌كه‌ ده‌گۆڕێت نه‌ك شوێنی دانیشتنی فه‌رمانبه‌ر.
* ئه‌م ده‌رماڵه‌یه‌ خه‌رج ده‌كرێت بۆ ئه‌و فه‌رمانبه‌رانه‌ی كه‌وا سود گواستنه‌وه‌ی‌ ئۆتۆمبێلی حكومی وەرناگرن، بڕه‌كه‌ی به‌پێی شوێنی جوگرافی فه‌رمانگه‌كه‌ ده‌گۆڕێت، به‌م شێوازه‌ی خواره‌وه‌:

1. سه‌نته‌ری شاره‌كان 20.000 بیست هه‌زار دینار.
2. سه‌نته‌ری قه‌زاكان 30.000 سی هه‌زار دینار.
3. شارۆچكه‌كان (ناحیه‌) 40.000 چل هه‌زار دینار.
4. گونده‌كان 60.000 شه‌ست هه‌زار دینار.

**2- شێواز و چۆنیەتى خەرجکردنى دەرماڵەى جوگرافی:**

دەرماڵەی جوگرافی کە تەنها بۆ فەرمانبەرانی زانکۆ خەرج دەکرێت لە یەکەم دامەزراندن ومۆڵەتی بێ موچە لە دوو ساڵ زیاتر لەرێگەی لیژنەی دەرماڵە خەرج دەکرێت ،بەڵام لەکاتی تنسیب کردن و گواستنەوەی ڕاژە و دەست بەکاربونەوە لە گشت مۆڵەتەکان ئەم دەرماڵەیە ساڵانە بە فەرمانی زانکۆیی لە ب.دارایی نوێ دەکرێتەوە لە رێگەی بەڕێوەبەرایەتى دارایی خەرج دەکرێت.

**3- پێداویستیەکانى خەرجکردنى دەرماڵەى جوگرافى:**

* فه‌رمانی زانكۆیی ده‌ست به‌كاربوون

**دووەم: دەرماڵەی مەترسى:**

ئه‌م ده‌رماڵه‌ی بۆ ئه‌و فه‌رمانبه‌ر و مامۆستایانه‌ خه‌رج ده‌كرێت كه‌وا له‌ كاتی جێ به‌جێ كردنی ئیش و كاره‌كانیان ڕووبه‌ڕووی مه‌ترسی ده‌بنه‌وه‌ به‌شێوه‌ی ڕاسته‌وخۆ (فعلی)، وه‌ ڕێژه‌كه‌ی ده‌گۆڕێت به‌پێی ڕێژه‌ی مه‌ترسیه‌كه‌ی، له‌ هه‌ندێك حاڵه‌تدا بڕوانامه‌ و پسپۆڕی ڕێژه‌كه‌ی ده‌گۆڕێت.ئەم دەرماڵەیە بەرێژەى 20% تاکو 30% بە پێى رێژەى مەترسى خەرج دەکرێت .

**1- مەرجەکانى خەرجکردنى دەرماڵەى مەترسى:**

* مەرجە لەسەر کارەکەی بە فعلی ڕووبەڕووی مەترسی ببێتەوە.
* دەبێت مەترسی و بڕوانامەکەی هاوتای یەک بن.
* دوو دەرماڵەی مەترسی بەیەکەوە خەرج ناکرێت.

**2- شێواز و چۆنیەتى خەرجکردنى دەرماڵەى مەترسى:**

دەرماڵەی مەترسی بۆ فەرمانبەران و مامۆستایان لە ڕێگەی لیژنەی دەرماڵە خەرج دەکرێت لەکاتی دامەزراندن و گواستنەوەی ڕاژە و تەنسیب و دەست بەکار بونەوە لە مۆڵەتەکان .ئەم دەرماڵەیە ساڵانە نوێ دەکرێتەوە لە ڕێگەی پێدانی پشتگیری لە لایەن لێپرسراوی ڕاستەوخۆ کە تیایدا ڕون کرابێتەوە کە بەکرداریی فەرمانبەرەکە یان مامۆستاکە توشی مەترسی دەبێتەوە ،پشتگیریەک ئاڕاستەی ب.دارایی بکرێت بە پێچەوانەوە دەرماڵەکە لە سەرەتای ساڵ رادەگیرێت و خەرج ناکرێت .

**3- پێداویستیەکانى خەرجکردنى دەرماڵەى مەترسى:**

پشتگیری شوێنی كاركردن، كه‌وا پشتگیری له‌م مامۆستا یان فه‌رمانبه‌ره‌ بكات كه‌وا له‌سه‌ر كاره‌كه‌ی به‌ شێوه‌ی ڕاسته‌وخۆ (فعلی) ڕووبه‌ڕووی مه‌ترسی ده‌بێته‌وه‌.

**سێیەم: دەرماڵەی ئەندازیارى:**

**1- مەرجەکانى خەرجکردنى دەرماڵەى ئەندازیارى:**

* ئه‌م ده‌رماڵه‌یه‌ ئه‌و فه‌رمانبه‌ر و مامۆستایانه‌ ده‌گرێته‌وه‌ كه‌ ئه‌ندامی سه‌ندیكای ئه‌ندازیارانی كوردستانن و یەکێک لە بەشەکانی کۆلێژی ئەندازیارییان تەواو کردووە، به‌ڕێژه‌ی (35%)ی موچه‌ی بنه‌ڕه‌تی بۆ ئه‌و ئه‌ندازیارانه‌ خه‌رج ده‌كرێت كه‌وا له‌ سه‌ر كار و پڕۆژه‌كان كار ناكه‌ن، و به‌ڕێژه‌ی (50%)ی موچه‌ی بنه‌ڕه‌تی بۆ ئه‌و ئه‌ندازیارانه‌ خه‌رج ده‌كرێت كه‌وا له‌سه‌ر پڕۆژه‌ كارده‌كه‌ن، تاوه‌كو ته‌واو بوونی ماوه‌ی یاسایی پڕۆژه‌ دواتر بڕه‌كه‌ كه‌م ده‌كرێته‌وه‌ بۆ ڕێژه‌ی (35%).
* ئەو فەرمانبەرانە ناگرێتەوە کەوا کۆلێژی کشتوکاڵیان تەواو کردووە و نازناوی (ئەندازیاری کشتوکاڵیان) هەیە.

**2- شێواز و چۆنیەتى خەرجکردنى دەرماڵەى ئەندازیارى:**

* دەرماڵەی ئەندازیاری بۆ مامۆستایان و فەرمانبەران لە ڕێگەی لیژنەی دەرماڵە خەرج دەکرێت لە کاتی دامەزراندن و گواستنەوەی ڕاژە و تەنسیب و دەستبەکار بونەوە لە مۆڵەتەکان.
* ئەم دەرماڵیە ساڵانە نوێ دەکرێتەوە لە رێگەی پێشکەشکردنی پسولەی نوێکردنەوەی ئەندامێتی سەندیکای ئەندازیاران لە لایەن فەرمانبەر یان مامۆستا بە پێچەوانە دەرماڵەکە ڕادەگیرێت خەرج ناکرێت.

**3- پێداویستیەکانى خەرجکردنى دەرماڵەى ئەندازیارى:**

* پێناسی ئه‌ندامێتی یه‌كیه‌تی ئه‌ندازیاران.
* ئه‌گه‌ر له‌سه‌ر پڕۆژه‌ بوو ئه‌وا پێویسته‌ فه‌رمانی زانكۆیی دانان و ده‌ست به‌كاربوون له‌سه‌ر پڕۆژه‌ هاوپێچی داواكارییه‌كه‌ی بكات.

**چوارەم: دەرماڵەی پایە:**

ئه‌م ده‌رماڵه‌یه‌ بۆ ئه‌و مامۆستا و فه‌رمانبه‌رانه‌ خه‌رج ده‌كرێت كه‌وا **ته‌كلیف ده‌كرێت بۆ به‌ڕێوه‌بردنی پۆستێك له‌سه‌رۆكایه‌تی زانكۆ و كۆلێژه‌كان**، ئه‌م ده‌رماڵه‌یه‌ ده‌گۆڕیت به‌پێی پۆسته‌كه‌، و بڕوانامە، بەم شێوازەی خوارەوە

١. دەرماڵەی لێپرسراوی هۆبە لەسەرۆکایەتی زانکۆ و کۆلێژەکان بۆ مامۆستا و فەرمانبەر بەڕێژەی (١٥%)ی موچەی بنەڕەتی یاخود (١٠٠,٠٠٠) سەد هەزار دینار مانگانە.

٢. دەرماڵەی بەڕێوبەری بەڕێوەبەرایەتیەکان لە سەرۆکایەتی زانکۆ بۆ فەرمانبەران ڕێژەی (٢٥%)ی موچەی بنەڕەتی، یەخود (١٠٠,٠٠٠) سەد هەزار دینار مانگانە.

٣. دەرماڵەی بەڕێوەبەری بەڕێوەبەرایەتیەکان لەسەرۆکایەتی زانکۆ بۆ مامۆستایان بەڕێژەی (٢٥%)ی موچەی بنەڕەتی یاخود (٢٥٠,٠٠٠) مانگانە.

**1- مەرجەکانى خەرجکردنى دەرماڵەى پایە:**

* پێویستە فەرمانی زانکۆیی یاخود کارگێری دانان لە پۆست و دەستە بەکاربوونی هەبێت.
* پێوستە لێپرسراوی هۆبە جگە لە خۆی (3) فەرمانبەر لە هۆبەکەی بونی هەبێت.
* پێویستە بەڕێوەبەر جگە لە خۆی (5) فەرمانبەر لە بەڕێوەبەرایەتیەکەی بونی هەبێت.

**2- شێواز و چۆنیەتى خەرجکردنى دەرماڵەى پایە:**

* دەرماڵەی پایە لە رێگەی لیژنەی دەرماڵە خەرج دەکرێت.
* ئەم دەرماڵەیە ساڵانە نوێ دەکرێتەوە پاڵپشت بە دابەشکردنی کاری کۆلێژەکان و بەڕێوەبەرایەتیەکانی زانکۆمان .پێویستە تاکو ئامادەکردنی موچەی مانگی کانونی دووەم (١)دابەشکردنی کاری فەرمانبەران و مامۆستایان بە پێی هۆبەکان وبەڕێوەبەرایەتیەکان لە کۆلێژەکان و سەرۆکایەتی زانکۆبە پێی پەیکەری ڕێکخستن ئاڕاستەی ب.دارایی بکرێت بە پێچەوانەوە دەرماڵەکە ڕادەگیرێت وخەرج ناکرێت .
* ناكرێت فه‌رمانبه‌ر له‌دوو هۆبه‌ یان به‌ڕێوه‌به‌رایه‌تی له‌ خشته‌ی كار ناوی هه‌بێت.

**3- پێداویستیەکانى خەرجکردنى دەرماڵەى پایە**

* فه‌رمانی زانكۆیی دانان له‌پۆست.
* فه‌رمانی ده‌ست به‌كاربوونی له‌ پۆست.
* خشته‌ی دابه‌ش كردنی كاری ئه‌و فه‌رمانبه‌رانه‌ی له‌ به‌ڕێوه‌به‌رایه‌تی و هۆبه‌كان كار ده‌كه‌ن.
* پێویستە ساڵانە خشتەی دابەش کردنی کاری فەرمانبەران لەلایەن بەڕێوەبەرایەتی و کۆلێژەکان بنێردرێت بۆ بەڕێوەبەرایەتی دارایی.

**پێنجەم: دەرماڵەی هاندان:**

**1- مەرجەکانى خەرجکردنى دەرماڵەى هاندان:**

دەرماڵەی هاندان تایبەتە بە مامۆستایان، بۆ بڕوانامەی ماستەر بڕی (200,000) دوو سەد هەزار دینار مانگانە، وە بڕی (300,000) سێ سەد هەزار دینار مانگانە بۆ بروانامەى دکتۆرا،وە بەم مەرجانەی خوارەوە خەرج دەکرێت:

* پێویستە نازناوی زانستی هەبێت.
* ئەندامی دەستەی وانەبێژی بێت لە یەکێک لە بەشەکان.
* ئەم دەرماڵەیە تەنها بۆ ئەو زانکۆیانە خەرج دەکرێت کە دەکەونە دەرەوەی سەنتەری پارێزگاکان.

**2- شێواز و چۆنیەتى خەرجکردنى دەرماڵەى هاندان:**

دەرماڵەی هاندان لە یەکەم دامەزراندنی مامۆستاو گواستنەوەی ڕاژە و تنسیب و دەست بەکاربونەوە لە مۆڵەتەکان لە ڕێگەی لیژنەی دەرماڵە خەرج دەکرێت .

**تێبینی**: ئه‌م ده‌رماڵه‌یه‌ له‌ به‌رواری (1/4) تاوه‌كو (1/9) خه‌رج ناكرێت بۆ ئه‌و مامۆستا و فه‌رمانبه‌رانه‌ی كه‌ له‌و ماوه‌یه‌ له‌ مۆڵه‌ته‌كان ده‌ست به‌كار ده‌بنه‌وه‌ یاخود نازناوی زانستی به‌ده‌ست ده‌هێنن، یان بڕوانامه‌ی به‌رزتر به‌ده‌ست ده‌هێنن.

**3- پێداویستیەکانى خەرجکردنى دەرماڵەى هاندان:**

* پێویسته‌ مامۆستا پشتگیری ئەندامی دەستەی وانەبێژی یەکێک لە بەشەکان بهێنێت.
* فه‌رمانی زانكۆیی نازناوی زانستی.

**شەشەم: دەرماڵەی نازناوى زانستى:**

**1- مەرجەکانى خەرجکردنى دەرماڵەى نازناوى زانستى:**

ئه‌م ده‌رماڵه‌یه‌ بۆ ئه‌و مامۆستایانه‌ خه‌رج ده‌كرێت كه‌وا هه‌ڵگری نازناوی زانستی، و به‌م شێوازه‌ی خواره‌وه‌ خه‌رج ده‌كرێت:

* خاوه‌ن نازناوی مامۆستای یاریده‌ده‌ر ڕێژه‌ی (15%) موچه‌ی بنه‌ڕه‌تی.
* خاوه‌ن نازناوی مامۆستا ڕێژه‌ی (25%)ی موچه‌ی بنه‌ڕه‌تی.
* خاوه‌ن نازناوی پرۆفیسۆری یاریده‌ده‌ر ڕێژه‌ی (35%)ی موچه‌ی بنه‌ڕه‌تی.
* خاوه‌ن نازناوی پرۆفیسۆر ڕێژه‌ی (50%)ی موچه‌ی بنه‌ڕه‌تی.

**2- شێواز و چۆنیەتى خەرجکردنى دەرماڵەى نازناوى زانستى:**

دەرماڵەی نازناوی زانستی لەکاتی وەرگرتنی نازناوی زانستی و گۆڕینی نازناوی زانستی دەست بەکار بونەوە لە مۆڵەتەکان لە بەڕێوەبەرایەتی دارایی خەرج دەکرێت .

بەڵام لە یەکەم دامەزراندن و گواستنەوەی ڕاژەو تنسیب لە ڕێگەی لیژنەی دەرماڵە خەرج دەکرێت .

نوێکردنەوەی ئەم دەرماڵەیە بە فەرمانی زانکۆیی دەبێت لە ب.دارایی بە مەرجێک مامۆستاکە ئەندامی دەستەی وانەبێژی بێت و وانە بڵێتەوە لە زانکۆمان .

**3- پێداویستیەکانى خەرجکردنى دەرماڵەى نازناوى زانستى:**

* فەرمانی زانکۆیی پێدانی نازناوی زانستی بۆ ئەو مامۆستایانەی تازە نازناوی زانستی وەردەگرن.
* فەرمانی بەرزکردنەوەی نازناوی زانستی (ترقیة).

**حەوتەم: دەرماڵەی خۆتەخانکردنى زانکۆیی:**

**-1 مەرجەکانى خەرجکردنى دەرماڵەى خۆتەخانکردنى زانکۆیی:**

* مەرجە فەرمانبەر یاخود مامۆستا خۆی تەرخانبکات بۆ کارەکەی لەزانکۆ.

**2- شێواز و چۆنیەتى خەرجکردنى دەرماڵەى خۆتەخانکردنى زانکۆیی:**

* دەرماڵەی خۆتەرخانکردنی زانکۆیی بۆ فەرمانبەران و مامۆستایان لە یەکەم دامەزراندن و گواستنەوەی ڕاژە وتنسیب لە ڕێگەی لیژنەی دەرماڵە خەرج دەکرێت, بەڵام لە کاتی دەست بەکار بونەوە لە مۆڵەتەکان لە ب.دارایی خەرج دەکرێتەوە .
* مامۆستایان ئەگەر بەرواری دەست بەکاربونیان کەوتە نێوان (١-٤ بۆ ١-٩ ) ئەوا تاکو ١-٩ دەرماڵەکەیان بۆ خەرج ناکرێت .
* بۆ نوێ کردنەوەی ئەم دەرماڵەیە بە فەرمانی زانکۆیی دەبێت لە ب.دارایی.
* چۆنیەتی خەرج کردنی بەپێی بڕوانامە و بەشەکان دەگۆڕێت بەم شێوازەی خوارەوە:

1. بۆ ئەو مامۆستایانەی کەوا نازناوی زانستیان هەیە، لەگەڵ فەرمانبەرانی بەشە زانستیەکان و توێژەرەکان (ئەوانەی ناونیشانی فەرمانبەرێتیان پاشگری ـ معید ـ) پێوەیە، بەڕێژەی (١٠٠%)ی موچەی بنەڕەتی خەرج دەکرێت.
2. بۆ فەرمانبەرانی بەشە کارگێرییەکان، بەڕێژەی (٧٥%)ی موچەی بنەڕەتی خەرج دەکرێت.

**3- پێداویستیەکانى خەرجکردنى دەرماڵەى خۆتەرخانکردنى زانکۆیی:**

* فەرمانی زانکۆیی دەست بەکاربوون یاخود دەست بەکاربوونەوە لەدوای مۆڵەتەکان.

**چەند تێبینییەک:**

* ئەو بەڕێزانەی یەکێک لە بەشە زانستیەکانیان تەواو کردووە مەرجە (بڕوانامە، شوێنی کار، کارەکەی) هاوتا بێت بۆ ئەوەی دەرماڵەی خۆتەرخانکردنی بە ڕێژەی (١٠٠%) بۆ خەرج بکرێت.
* ئەم دەرماڵەیە لە هەموو مۆڵەتێک و لە (٣٠) ڕۆژ زیاتر دەبڕدرێت.
* ئەو مامۆستایانەی هەڵگری نازناوی زانستی ئەگەر هاتوو دەست بەکاربوون یاخود دەست بەکاربوونەوەیان لە مۆڵەتەکان کەوتە نێوانی بەرواری (١-٤) تا (١-٩) ئەوا دەرماڵەی خۆتەرخانکردنیان بۆ خەرج ناکرێت، بەڵام ئەو مامۆستایانەی کەوا بەردەوامن لەسەر کارەکەیان لەو بەروارە ئەم دەرماڵەیە نابڕدرێت.
* ده‌رماڵه‌ی خۆته‌رخانكردن ئه‌و مامۆستاو فه‌رمانبه‌رانه‌ ناگرێته‌وه‌ كه‌ خۆیان ته‌رخان (تفرغ) نه‌كه‌ن بۆ كاروباری زانكۆ.